איך להתכונן לניתוח מוהס?
יש לישון טוב לילה טרם הניתוח, ולאכול באופן רגיל בבקר הניתוח.

יש להתרחץ ערב הניתוח ובבוקרו. אין להתאפר אם הניתוח באזור הפנים.

כדאי ללבוש בגדים ישנים ולא יקרים כי ייתכן ויוכתמו בדם. אין לבוא עם תכשיטים.

יש לידע את הרופא על אלרגיות או הפרעות במערכת הקרישה.

אם הנך נוטל/ת תרופות, יש לקחת אותן כרגיל, אלא אם ניתנו הוראות אחרות.

יש להצטייד ברשימת התרופות אותן הינך נוטל/ת.

לגבי תרופות נוגדות קרישה (אספירין, קומדין, קלקסן, פלביקס) תינתן הוראה ספציפית בתאום עם הרופא המטפל.

כדאי להצטייד בחומר קריאה היות והתהליך לוקח זמן.

בנוסף, מומלץ לדאוג לליווי ולסידור הסעה הביתה בסוף היום.

את/ה מוזמנים לשאול כל שאלה לפני, בזמן ולאחר הניתוח.

שיתוף פעולה הוא הבסיס לניתוח מוצלח.
he
האם יהיה כאב לאחר הניתוח?
רוב המטופלים אינם מתלוננים על כאב משמעותי.

הכאב בד”כ מגיב לנוגדי הכאב הנפוצים (אקמול, אופטלגין).

סיבוכים אפשריים נוספים:

כמו כל ניתוח אחר, יתכן ויופיע דימום שיתכן ויצריך התערבות לצורך עצירתו.

זיהום לאחר הניתוח ייתכן ויצריך ניקוז או טיפול אנטיביוטי.

תחושה עלולה להיפגע באזור הניתוח, ובמקרים נדירים אף חולשת שרירים על רקע פגיעה עצבית.

שימוש בהרדמה מקומית יכול אף הוא לגרום לתופעות לוואי קלות ועד סכנת חיים במקרים נדירים ביותר.

חשוב לדעת כי אין טיפול המבטיח 100% ריפוי לסרטן עור, וגם בשיטת MOHS תתכן חזרה של הגידול באחוזים בודדים.
he
האם תישאר צלקת?
כן. כל ניתוח משאיר צלקת.

שיטת מוהס תשאיר את הצלקת המינימלית האפשרית בהשוואה לשיטות אחרות.

בחודשים הראשונים הצלקת תהיה אדמדמה, ותתבהר בהמשך. מראה הצלקת ימשיך וישתפר במהלך השנה הראשונה. חשיפה לשמש עלול לגרום לצלקת להיות בעלת גוון שונה מהעור התקין, ומומלצת הימנעות מחשיפה לשמש בשנה הראשונה.

חוזק יחסי של הצלקת מתקבל לאחר כחודש.

צלקות מעל אזורי שרירים (בגב לדוגמא) נוטות להתרחב.

צלקות יכולות להיות אדומות, נוקשות, מורמות (צלקת היפרטרופית או קלואיד) וקשורות בעיקר בתכונות ריפוי הפצע של המטופל/ת.
he
כיצד מתבצע ניתוח מוהס?
הניתוח מתבצע במספר שלבים:

לאחר הרדמה מקומית, מתבצעת הסרה של הגידול. התהליך לוקח מספר דקות, ולאחריו יכול המטופל/ת לחזור לפינת ההמתנה. הנגע שהוסר מסומן בגבולותיו (קצה עליון, תחתון וכך הלאה).
הרקמה מוקפאת ע”י טכנאי, נפרסת לפרוסות, מהן מכינים שקופיות הנבדקות תחת מיקרוסקופ. תהליך ההכנה לוקח זמן, לעיתים שעה ויותר.
השקופיות נבדקות תחת המיקרוסקופ ע”י הרופא. כך ניתן לזהות את שולי הגידול בצדדים ובעומק.
במידה ויש עדות לשארית גידול בשוליים, תתבצע הרחבה של הכריתה רק באזורים בהם הגידול קיים, ושוב תיבדק הרקמה תחת המיקרוסקופ. כך ניתן לשמר כמה שיותר רקמה בריאה.
לאחר הסרה מלאה של הגידול, יבצע הכירורג הפלסטי שחזור וסגירה של הפצע הניתוחי, תוך שימת
דגש על תוצאה אסטתית ותפקודית מרבית. במקרים מורכבים נדירים, יתכן והשחזור יידחה למועד

מאוחר יותר. עד אז, הטיפול בפצע יתבצע בבית או באשפוז לפי הצורך.

הגידול, הכריתה והשחזור יתועדו במצלמה לצרכי המעקב הרפואי.
he
כמה זמן לוקח תהליך ניתוח מוהס?
ברוב המקרים ניתן להשלים את התהליך בפחות מ- 3 סבבים, בפרק זמן של 4 שעות לערך.

למרות זאת, לא ניתן להעריך מראש את מידת התפשטות הגידול, ולכן יש להתכונן ליום שלם, במידה ויהיה צורך בסבבים נוספים.
he
מדוע לבצע ניתוח בשיטת מוהס?
חלק מגידולי העור הסרטניים מתפשטים מעבר לנראה לעין. גידולים אלו יכולים לשלוח שלוחות לכלי דם, עצבים או סחוס.

בנוסף, גידולים החוזרים לאחר כריתה יכולים להתפשט מתחת לרקמת הצלקת.

שיטת מוהס מיועדת להסיר גידולים אלו בשלמותם.
he
מה זה ניתוח מוהס (מוז, מוס, MOHS)?
ניתוח מוהס הוא שיטה יעילה להסרת גידולי סרטן עוריים.

השיטה הומצאה בשנות ה- 30 של המאה הקודמת ע”י ד”ר פרדריק מוהס בארה”ב והיא מקובלת ונפוצה בעולם כיום.

להבדיל משיטות אחרות, מאפשרת שיטת מוהס בדיקה מיקרוסקופית מיידית ומלאה של רקמת הגידול שהוסר, ולאפשר כריתה מלאה של הגידול.

לשיטת מוהס אחוזי הריפוי הגבוהים ביותר מכל שיטה טיפולית אחרת.

השיטה אינה מיועדת לכל סרטני העור. היא מיועדת לטיפול בגידולים שחזרו לאחר הסרה קודמת, לגידולים בסיכון גבוה לחזרה, או לגידולים הממוקמים באזורים בעלי חשיבות קוסמטית, בהם חשוב לשמר כמה שיותר רקמה בריאה.

שיטת מוהס מבוצעת ע”י צוות רפואי וטכנאי מעבדה שהוכשרו באופן ייחודי לבצעה.

* לניתוח מוהס, יש מספר שמות שגורים: ניתוח מוז, ניתוח מוס, ניתוח מוהז, ניתוח MOHS – כל השמות הללו מתארים את אותה הפרוצדורה.
he